ไฟแนนซ์ทูเดย์
โดย...ช.ชดา&nbsp;
31 พ.ค. 2559

โดย...ช.ชดา  
...วิสุทธิ์ ศรีสุพรรณ รมช.คลัง เตรียมเรียกผู้บริหารจาก 2 แบงก์ คือ ธนาคารออมสิน และธนาคารอาคารสงเคราะห์ (ธอส.) เข้ามาหารือปรับเงื่อนไขโครงการบ้านประชารัฐ โดยเฉพาะประเด็นเรื่องมูลค่าบ้านที่จะเข้าเกณฑ์ขอกู้ในโครง การนี้ได้ต้องไม่เกิน 1.5 ล้านบาท
เรื่องนี้ประชาชนร้องเรียนว่า ขณะนี้ราคาที่ดินสูงขึ้นมากจากการประเมินราคาใหม่ ทำให้เข้าร่วมโครงการไม่ได้ ทั้งที่เกณฑ์อื่นผ่านหมด ฉะนั้นอาจพิจารณาแก้ไขเรื่องนี้ให้มีความเหมาะสมมากขึ้น
...ให้โบแดงกับแบงก์ชาติในการไล่บี้ธนาคารพาณิชย์ให้ปรับโครงสร้างค่าธรรมเนียมที่เรียกเก็บจากลูกค้าในการให้บริการต่างๆ แต่เรื่องนี้ ทองอุไร ลิ้มปิติ รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) หารือกับ บุญทักษ์ หวังเจริญ เมื่อครั้งยังรับตำแหน่งประธานสมาคมธนาคารไทย ตั้งแต่ปีใหม่โน่น แต่ไม่มีความคืบหน้าอะไร ผู้ว่าแบงก์ชาติ วิรไท สันติประภพ ก็มาย้ำนโยบายต่อ 
สำหรับบางธนาคารตัวเลขรายได้จากดอกเบี้ยลดลง ค่าธรรมเนียมเป็นรายได้ที่สำคัญเพื่อรักษากำไรธนาคารให้คงที่ จะเป็นแบงก์ไหนผู้ถือหุ้นอ่านงบการเงินก็รู้ว่าใครมีตัวเลขนี้ลดลง ฉะนั้นการยืดเยื้อการพิจารณาโครงสร้างค่าธรรมเนียมนี่ ยิ่งทำให้เสร็จช้าเท่าไหร่ยิ่งดี 
งานนี้คาดว่าน่าจะมีทั้งค่าธรรมเนียมที่ปรับขึ้น และค่าธรรมเนียมที่ลดลง ส่วนค่าธรรมเนียมไปใช้บริการที่เคาน์เตอร์ธนาคารนั้น แม้จะมีต้นทุนสูงกว่าไปใช้บริการที่เครื่องอิเล็กทรอนิกส์ แต่ธนาคารก็ไม่อาจเก็บกับลูกค้าได้แน่นอน เรื่องนี้แบงก์เคยคิดมานานหลายปี แต่ทำไม่ได้เพราะลูกค้าเตรียมประท้วงเต็มที่